b'\n_START_ARTICLE_\nGitara\n_START_PARAGRAPH_\nGitara yra styginis muzikos instrumentas, kuriuo grojama pir\xc5\xa1tais arba mediatoriumi. Instrumentas sudarytas i\xc5\xa1 korpuso, grifo, styg\xc5\xb3 ir galvut\xc4\x97s.\n_START_SECTION_\nTipai\n_START_PARAGRAPH_\nGitar\xc5\xb3 tip\xc5\xb3 yra gana daug: klasikin\xc4\x97 (6 stygos, 7 stygos, 8 stygos), akustin\xc4\x97 (6 stygos), bosin\xc4\x97 (4 stygos), akustinis bosas (4 stygos), elektrin\xc4\x97 (6,8,9 stygos), ukulele (4 stygos), MIDI gitara, gitara su tu\xc5\xa1\xc4\x8diaviduriu grifu (angl. hollowneck guitar), gitara\xc2\xa0\xe2\x80\x93 arfa.\n_START_SECTION_\nIstorija\n_START_PARAGRAPH_\nPana\xc5\xa1\xc5\xabs \xc4\xaf gitaras instrumentai \xc5\xbeinomi nuo labai sen\xc5\xb3 laik\xc5\xb3\xc2\xa0\xe2\x80\x93 pana\xc5\xa1\xc5\xabs instrumentai atvaizduoti faraon\xc5\xb3 laik\xc5\xb3 Egipto pie\xc5\xa1iniuose, taip pat 3000 m. pr. m. e. naudoti Irane._NEWLINE_Tryliktame am\xc5\xbeiuje gitara buvo pla\xc4\x8diai paplitusi Ispanijoje. Keturioliktame am\xc5\xbeiuje arabai atgabeno \xc4\xaf Europ\xc4\x85 liutni\xc4\x85, kuri nukonkuravo gitar\xc4\x85. Tai ilgam pristabd\xc4\x97 gitaros raid\xc4\x85. Gitara per\xc4\x97m\xc4\x97 i\xc5\xa1 liutnios daug dalyk\xc5\xb3, per\xc4\x97m\xc4\x97 turting\xc4\x85 repertuar\xc4\x85._NEWLINE_Gitara kartu su liutnia i\xc5\xa1tobul\xc4\x97jo Renesanso laikais. Gitara b\xc5\xabdavo skambinama monarch\xc5\xb3 dvaruose, o jos populiarumas svyravo iki XIX a. vidurio. Nepaisant garsi\xc5\xb3 k\xc5\xabrini\xc5\xb3, kuriuos k\xc5\xabr\xc4\x97 ir skambino Fernandas Soras bei Mauras D\xc5\xbeuljanis XIX a. prad\xc5\xbeioje, gitara liko tik m\xc4\x97g\xc4\x97j\xc5\xb3 instrumentas \xe2\x80\x9eskambinti pav\xc4\x97sin\xc4\x97je, buduare ir pritarti dainoms\xe2\x80\x9c (tik Fran\xc4\x8diskas Tarega ir Andreso Segovijos d\xc4\x97ka jos populiarumas augo)._NEWLINE_XIX a. prad\xc5\xbeioje galutinai susiformavo \xc5\xa1e\xc5\xa1iastyg\xc4\x97 gitara\xc2\xa0\xe2\x80\x93 ta, kuri\xc4\x85 mes vadiname klasikine. I\xc5\xa1 klasikin\xc4\x97s gitaros atsirado kit\xc5\xb3 tip\xc5\xb3 gitaros: rus\xc5\xb3 septynstyg\xc4\x97 gitara, Havaj\xc5\xb3 gitara. Taip pat atsirado klasikin\xc4\x97s 7 ir 8 styg\xc5\xb3 gitaros, gitaros-arfos. Iki \xc5\xa1i\xc5\xb3 dien\xc5\xb3 ie\xc5\xa1koma nauj\xc5\xb3 gitaros form\xc5\xb3, kartais gan keist\xc5\xb3, kaip, pavyzd\xc5\xbeiui, 42 styg\xc5\xb3 \xe2\x80\x9ePikaso\xe2\x80\x9c gitara, ar Angelo Batio 2 ir 2 grif\xc5\xb3 gitaros. Didel\xc4\x97 pa\xc5\xbeanga padaryta elektrini\xc5\xb3 gitar\xc5\xb3 tobulinime. Atsirado gitaros su USB jungtimi, su MIDI garso \xc4\x97mikliais._NEWLINE_Pirmasis k\xc5\xabrinys, para\xc5\xa1ytas specialiai \xc5\xa1iuolaikinei gitarai\xc2\xa0\xe2\x80\x93 tai M. de Faljos \xe2\x80\x9ePagarba Debiusi\xe2\x80\x9c, sukurtas 1920\xc2\xa0m. Nuo tada kompozitoriai v\xc4\x97l susidom\xc4\x97jo gitara. Malkomo Arnoldo Koncertas gitarai yra l\xc4\x97to tempo k\xc5\xabrinys, skirtas d\xc5\xbeiazo gitaristui D\xc5\xbeangui Reinhardui atminti, o B. Briteno \xe2\x80\x9eNoktiurnas\xe2\x80\x9c, sukurtas D\xc5\xbeuliano Brimo garbei, pagr\xc4\xafstas D\xc5\xbe. Daulendo daina. Gitara skambinama pir\xc5\xa1t\xc5\xb3 galais gnaibant stygas (apa\xc4\x8dioje), nors liaudies ir popmuzikos gitaristai da\xc5\xbenai vartoja plektr\xc4\x85._NEWLINE_Gitara buvo ir yra pla\xc4\x8diai naudojama XX a. susiformavusios elektronin\xc4\x97s muzikos \xc5\xbeanruose (rokas, metalas, d\xc5\xbeiazas, bliuzas ir kt.).\n_START_SECTION_\nSandara\n_START_PARAGRAPH_\nGrojant da\xc5\xbeniausiai skamba daugiau nei viena (neretai visos \xc5\xa1e\xc5\xa1ios) stygos. Gitaroje stygos skambesys kei\xc4\x8diamas kair\xc4\x97s rankos pir\xc5\xa1tais reikiamoje vietoje prispaud\xc5\xbeiant stygas ties viena i\xc5\xa1 daugelio grife esan\xc4\x8di\xc5\xb3 horizontali\xc5\xb3 (pagal paveiksliuk\xc4\x85) metalini\xc5\xb3 juosteli\xc5\xb3 (jos vadinamos \xe2\x80\x9eladais\xe2\x80\x9c, \xe2\x80\x9eskirsniais\xe2\x80\x9c arba \xe2\x80\x9edalmenimis\xe2\x80\x9c)._NEWLINE_Gars\xc4\x85 kuria tik \xc5\xbeemiau (pagal paveiksliuk\xc4\x85) metalin\xc4\x97s juostel\xc4\x97s esanti stygos dalis. Skirtingos stygos gali b\xc5\xabti prispaustos skirtingose vietose. Kai kada tenka vienu pir\xc5\xa1tu prispausti kelias stygas. Atstumai tarp juosteli\xc5\xb3 apskai\xc4\x8diuoti taip, jog prispaud\xc5\xbeiant styg\xc4\x85 ties gretima juostele, generuojamo tono da\xc5\xbenis pasikei\xc4\x8dia lygiai  kart\xc5\xb3, t. y. vienu pustoniu._NEWLINE_Gitaristai \xc5\xbeino juosteles, ties kuriomis prispaudus styg\xc4\x85 ji turi skamb\xc4\x97ti tuo pa\xc4\x8diu da\xc5\xbeniu kaip ir greta esanti neprispausta plonesn\xc4\x97 styga. Stygos tarpusavyje derinamos grifo gale esan\xc4\x8diais \xc4\xaftempimo reguliatoriais._NEWLINE_Trij\xc5\xb3 ir daugiau (po vien\xc4\x85 stygai) gitara i\xc5\xa1gaunam\xc5\xb3 muzikos gars\xc5\xb3 derinys vadinamas gitaros akordu. Kiekvien\xc4\x85 akord\xc4\x85 atitinka tam tikra gitaristo kair\xc4\x97s rankos pir\xc5\xa1t\xc5\xb3 pad\xc4\x97tis, prispaud\xc5\xbeiant stygas tam akordui reikalingose vietose.\n_START_SECTION_\nMuzikos u\xc5\xbera\xc5\xa1ymas\n_START_PARAGRAPH_\n\xc5\xa0ioje sekoje skai\xc4\x8dius \xc5\xbeymi numer\xc4\xaf metalin\xc4\x97s juostel\xc4\x97s, auk\xc5\xa1\xc4\x8diau kurios reikia prispausti styg\xc4\x85. Pirmas simbolis sekoje nusako storiausi\xc4\x85 styg\xc4\x85, paskutinis\xc2\xa0\xe2\x80\x93 ploniausi\xc4\x85._NEWLINE_Nulis (0) rei\xc5\xa1kia jog tos stygos prispausti nereikia (atvira styga), o x\xc2\xa0\xe2\x80\x93 kad styga \xc5\xa1iame akorde skamb\xc4\x97ti neturi. Neretai tenka vienu pir\xc5\xa1tu prispausti kelias stygas. Pavyzd\xc5\xbeiui, jei \xc5\xa1e\xc5\xa1iastyg\xc4\x97 gitara yra suderinta labiausiai paplitusiu b\xc5\xabdu (stygas atitinka natos E, A, D, G, B, E), tai akordo C#m tablat\xc5\xabra yra x 4 6 6 5 4.'